O mare știre legată de SRI a făcut senzație ieri, joi, prin jurnalele TV. Grație activității primului serviciu secret al țării, a fost prinsă o vastă rețea alcătuită dintr-un… medic și o asistenta-șef de la un spital din Timișoara. Cei doi falsificau rețete atribuindu-le unor pacienți încasînd in mod ilegal, prin decontări de la CNAS local, circa 200.000 de lei, adica circa 50.000 de euro. Foarte tare! Ce bine! Potera nu doarme! Suntem salvați! Cind opinia publică așteaptă demascare marilor rechini ( a rețelelor mafiote politico- financiare, a gulerelor albe care jefuiesc și trădeaza România) SRI iese cu un cărășel,de fapt doi, prinși u undița ca să distragă atenția și așteaptă și aplauze.

Acum două săptămîni, după vreo luna cu proteste de strada, șeful SRI, George Maior s-a prezentat in fața comisiei de control a Parlamentului unde a anunțat că nici unul dintre 500 de rapoarte trimise decidenților politici în privința Gold Corporation nu a fost trimis procurorilor. Nu a ajuns probabil la Parchet nici rapoarte cu numele celor care au incuviințat privatizarea Petrom pe o evaluare care lua în calcul 22 de dolari/baril in 2003 cînd începuse deja războiul in Irak, deci și un student ar fi putut prevedea o creștere a prețului, acum a trecut demult de 100 de dolari/barilul. Nu or fi trimis la parchet nici dosarul Alro, vîndut rușilor, împreună cu toata linia tehnologică de procesare a bauxitei, alimentat ulterior cu energie ieftină de la Hidroelectrica grație lobby-ului de la Cotroceni. Și tot așa, nu este anchetat nici dosarul Bechtel – 1,5 miliarde de euro pentru 52Km de autostradă, nu se cercetează nici măcar dispariția contractului original denunțata de bietul domn Șova.

Bine că au descoperit băieții de la SRI o asistentă care a furat cât prețul unui apartament de doua camere într-un cartier mărginaș din București, suma echivalentă cu banii de buzunar pentru doua zile la Monaco ai unui fost ministru de minister economic sau ai unui obișnuit al Consiliilor de administrație, dependent de trabucuri fine și femei frumoase și scumpe. Zic sa o caute si pe băbuța pe care am văzut-o personal mîncind boabe de struguri pe șestache într-un hypermarchet din București. Dau adresa hypermarchetului și cred că mai am și poza ei prin vreun fișier pt r a fi identificată și acuzată de complot și trădare de țară.

Dupa declarația lui George Maior la Parlament cum că nu răspunde la întrebări, el vorbește numai cu zeii de la Cotroceni și de la Victoria, dar s-a îndurat să ne anunte că se ocupă și dejoacă tentativele de influentare ale factorilor decizionali si mai ales spulberă inițiativele grupărilor anarho-ecologiste care sperie lumea și ies în strada. Clar, povestea cu doctorul și asistenta e ca nuca în perete. Mizilic, mărunțiș, peanuts. Dacă se ocupă de fleacuri poate bravul nostru Parlament mai taie din buget că tot se vaită un stol de miniștri că e criză, și nu avem bani. Așa ar face un Parlament cu oameni liberi, nu unul infestat cu agenți. Ce ziceți!? Merită felicitări SRI pentru demascarea celor doi. Este!? Dar tot aștept rapoartele SRI despre Bechel, Petrom, Alro, RMGC.

STELIAN TANASE